NÁJOMNÁ ZMLUVA
uzatvorená podľa § 3 zákona č. 116/1990 Zb. o nájme a podnájme nebytových priestorov
 v znení neskorších predpisov 
a
podľa § 663 a nasl. zákona č. 40/1964 Zb. Občiansky zákonník v znení neskorších predpisov  
(ďalej len „Zmluva“)
____________________________________________________________________________________
medzi zmluvnými stranami
1. Prenajímateľ
obchodné meno: MH Teplárenský holding, a.s.
so sídlom: Turbínová 3, 831 04 Bratislava – mestská časť Nové Mesto 
IČO:  36 211 541 | DIČ: 2020048580 | IČ DPH: SK2020048580 | IBAN: SK17 1100 0000 0026 2706 4293
zapísaná v: Obchodnom registri Mestského súdu Bratislava III, v oddiele: Sa, vo vložke č.: 7386/B
v mene spoločnosti koná:	JUDr. Miloš Mrváň, PhD., LL.M., manažér kancelárie generálneho riaditeľa 
				Ing. Pavol Nagy, finančný riaditeľ

(ďalej len „Prenajímateľ“)
a
2. Nájomca
obchodné meno:  
so sídlom: 
IČO:  			 | DIČ: 				| IČ DPH: | IBAN:
zapísaná v: Obchodnom registri		, v oddiele: 	, vo vložke č.: 	
v mene spoločnosti koná: 

(ďalej len „Nájomca“)
(Prenajímateľ a Nájomca ďalej spolu len „zmluvné strany“, jednotlivo tiež len „zmluvná strana“)

nasledovne:
Článok I.
Predmet Zmluvy

1. Prenajímateľ je výlučným vlastníkom nehnuteľnosti – stavby súpisné číslo 5077, popis stavby: sociálna budova, druh stavby: budova technickej vybavenosti sídla, stojacej na pozemku registra „C KN“, parcelné č. 8609, druh pozemku: zastavaná plocha 438 m2, ktorá je Okresným úradom Trnava, katastrálnym odborom, vedená na LV č. 8114 evidovanom pre okres Trnava, obec: Trnava, katastrálne územie: Trnava (ďalej len „nehnuteľnosť“).  

2. Prenajímateľ týmto prenecháva nebytové priestory o celkovej výmere 23,65 m2 (ďalej len „nebytové priestory“), z čoho manipulačné priestory tvoria 15,35 m2, miestnosť sociálnych zariadení 6,35 m2 a chodba 1,95 m2, ktoré sa nachádzajú v nehnuteľnosti bližšie špecifikovanej v odseku 1. tohto článku Zmluvy, do užívania Nájomcovi a Nájomca sa zaväzuje platiť za užívanie týchto nebytových priestorov Prenajímateľovi dohodnuté nájomné podľa ustanovení tejto Zmluvy. Lokalizácia a usporiadanie nebytových priestorov je vyznačená v pôdoryse tvoriacom Prílohu č. 1 tejto Zmluvy.

3. Prenajímateľ je výlučným vlastníkom hnuteľných vecí tvoriacich zariadenie a vybavenie kuchyne, ktoré sa nachádzajú v nebytových priestoroch špecifikovaných v odseku 2. tohto článku Zmluvy. Jednotlivé hnuteľné veci tvoriace zariadenie a vybavenie kuchyne a manipulačných priestorov sú položkovite špecifikované v Prílohe č. 2 k tejto Zmluve (ďalej len „zariadenie“).

4. Prenajímateľ za podmienok uvedených v tejto Zmluve prenecháva Nájomcovi do odplatného užívania zariadenie a Nájomca sa zaväzuje platiť za užívanie tohto zariadenia dohodnuté nájomné podľa ustanovení tejto Zmluvy. 

5. Pre účely tejto Zmluvy sa v ďalšom texte budú nebytové priestory a zariadenie označovať spolu aj ako „predmet nájmu“.  

6. Nájomca vyhlasuje, že sa oboznámil so stavom predmetu nájmu a v tomto stave ho bez výhrad preberá. 

Článok II.
Účel nájmu

1. Nájomca bude užívať nebytové priestory a zariadenie za účelom zabezpečovania stravovacích služieb formou výdaja stravy  (hotových jedál) pre zamestnancov Prenajímateľa podľa Zmluvy o poskytovaní služieb na zabezpečenie stravovania špecifikovanej v odseku 4. tohto článku Zmluvy. Nájomca je povinný zachovávať tento účel po celú dobu trvania nájmu.

2. Nájomca berie na vedomie, že pre účely tejto Zmluvy predmet nájmu slúži výlučne na vydávanie hotových jedál. Prípravu jedál je Nájomca povinný zabezpečiť mimo nebytových priestorov Prenajímateľa.

3. Nájomca nemôže zmeniť dohodnutý účel nájmu bez predchádzajúceho písomného súhlasu Prenajímateľa.

4. Zabezpečenie poskytovania stravovacích služieb v nebytových priestoroch Prenajímateľa upravuje osobitná Zmluva o poskytovaní služieb na zabezpečenie stravovania č. ........, uzatvorená medzi Prenajímateľom ako objednávateľom a Nájomcom ako dodávateľom. Táto Zmluva a Zmluva o poskytovaní služieb na zabezpečenie stravovania sú navzájom závislé a podmienené.

Článok III.
Doba nájmu

1. Nájom sa uzatvára na dobu určitú, a to od 01.10.2026 do 30.09.2027.

Článok IV.
Nájomné a služby spojené s nájmom

1. Výška nájomného a služieb spojených s nájmom bola stanovená na základe dohody zmluvných strán v zmysle zákona č. 18/1996 Z. z. o cenách v znení neskorších predpisov nasledovne:
Nájomné za nebytové priestory: 
	Druh nebytového priestoru
	Podlahová plocha nebytového priestoru (m2)
	Nájomné za 1 m2 ročne (€  bez DPH)
	Nájomné  spolu ročne (€  bez DPH)

	Manipulačné priestory
	15,35
	12,00
	184,20

	miestnosť sociálnych zariadení
	6,35
	12,00
	76,20

	Vstupná chodba
	1,95
	12,00
	23,40



Nájomné za nebytové priestory spolu 23,65 m2		
spolu                                                            23,65 €/mesačne bez DPH   = 283,80 €  bez DPH ročne 

Nájomné za zariadenie:  
spolu 			                     10 €/mesačne bez DPH        =120,00 € bez DPH ročne

Odplata za služby spojené s nájmom:
spolu 			                     15 €/mesačne bez DPH      = 180,00 €  bez DPH ročne 

Mesačné nájomné a služby spojené s nájmom spolu:                  = 48,65 € bez DPH 
    (slovom štyridsaťosem eur a šesťdesiatpäť eurocentov)

2. Odplata za služby spojené s nájmom podľa odseku 1. tohto článku Zmluvy zahŕňa cenu (náklady) za odber tepla, elektrickej energie, vodné a stočné (energie).

3. Pre účely tejto Zmluvy sa v ďalšom texte bude odplata za užívanie nebytových priestorov a zariadenia označovať spolu ako „nájomné”. 
 
4. Ak nájom nebude trvať celý kalendárny mesiac, Nájomca zaplatí Prenajímateľovi pomernú sumu z dohodnutého mesačného nájomného a služieb spojených s nájmom podľa počtu dní nájmu. 

Článok V.
 Platobné a fakturačné podmienky

1. Nájomca sa zaväzuje uhrádzať nájomné a služby spojené s nájmom mesačne vo výške uvedenej v článku IV. odsek 1 tejto Zmluvy na základe faktúr vystavených Prenajímateľom s lehotou splatnosti tridsať (30) dní odo dňa ich vystavenia. Zmluvné strany sa dohodli, že Prenajímateľ je oprávnený faktúru vystaviť v elektronickej podobe vo formáte „.pdf“ a zasielať na e-mailovú adresu Nájomcu: faktury.mhth@mhth.sk. Za moment doručenia faktúry sa považuje doručenie faktúry do e-mailovej schránky Nájomcu.

2. K nájomnému za nebytové priestory, za zariadenie a k cene za služby spojené s nájmom (energie) bude fakturovaná DPH v zmysle zákona č. 222/2004 Z. z. o dani z pridanej hodnoty v znení neskorších predpisov v sadzbe platnej ku dňu vzniku daňovej povinnosti.

3. Suma za nájomné a služby spojené s nájmom bude automaticky započítavaná oproti pohľadávke Nájomcu ako dodávateľa voči Prenajímateľovi ako objednávateľovi na zaplatenie ceny za poskytovanie služieb na zabezpečenie stravovania podľa osobitnej Zmluvy o poskytovaní služieb na zabezpečenie stravovania uzatvorenej medzi zmluvnými stranami v zmysle článku II. odsek 4. tejto Zmluvy, a to vždy za príslušný kalendárny mesiac, ktorého sa vzájomné pohľadávky zmluvných strán týkajú, bez potreby osobitného započítacieho prejavu.
4. V prípade omeškania Nájomcu s úhradou mesačnej platby nájomného a služieb spojených s nájmom je Prenajímateľ oprávnený uplatniť si úrok z omeškania vo výške 0,05 % z dlžnej sumy za každý aj začatý deň omeškania.
5. Prenajímateľ prehlasuje, že číslo(a) účtu(ov) uvádzané v záhlaví tejto Zmluvy sú používané na podnikanie  podľa ustanovení § 6 v zmysle zákona č. 222/2004 Z. z. o dani z pridanej hodnoty v znení neskorších predpisov. 

Článok VI.
Práva a povinnosti zmluvných strán

1. Nájomca je oprávnený užívať nebytové priestory a zariadenie, ktoré sú predmetom nájmu podľa tejto Zmluvy, v rozsahu a na účel dohodnutý v tejto Zmluve. 

2. Nájomca sa zaväzuje užívať nebytové priestory a  zariadenie tak, aby nedochádzalo k ich/jeho nadmernému opotrebeniu alebo poškodeniu. Ak dôjde k poškodeniu alebo zničeniu nebytových priestorov, ich častí alebo zariadenia, v takomto prípade je povinnosťou Nájomcu na vlastné náklady zabezpečiť a uhradiť opravu nebytových priestorov a zariadenia alebo zabezpečiť a nainštalovať nové zariadenie rovnakého druhu a akosti.

3. Akékoľvek stavebné úpravy nebytových priestorov môže Nájomca vykonávať len s predchádzajúcim písomným súhlasom Prenajímateľa a v súlade s príslušnými ustanoveniami zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) a príslušnými všeobecne záväznými právnymi predpismi. Náklady spojené s úpravou nebytových priestorov hradí Nájomca. Nájomca v plnej miere zodpovedá za prípadné škody vzniknuté nesplnením uvedených povinností. 

4. Nájomca nie je oprávnený bez predchádzajúceho písomného súhlasu Prenajímateľa prenechať nebytové priestory alebo ich časti alebo zariadenie do podnájmu alebo inej formy užívania akejkoľvek tretej osobe.

5. V prípade rekonštrukcie, údržby alebo opravy nebytových priestorov Prenajímateľom je Nájomca povinný nebytové priestory uvoľniť bezodkladne po doručení písomnej výzvy Prenajímateľa na ich sprístupnenie. Za obdobie, počas ktorého Nájomca nemohol užívať nebytové priestory z dôvodov uvedených v predchádzajúcej vete, Prenajímateľ nájomné Nájomcovi nebude fakturovať.

6. Nájomca je povinný na vlastné náklady zabezpečovať bežnú údržbu nebytových priestorov a zariadení, vrátane drobných opráv. Drobnými opravami sú najmä opravy súvisiace s užívaním nebytových priestorov, zariadenia a vybavenia, ako aj výmeny jednotlivých predmetov zariadenia alebo vybavenia v zmysle vecného vymedzenia Prílohy č. 4 tejto Zmluvy. Za drobné opravy sa považujú aj ďalšie opravy nebytových priestorov a ich vybavenia a zariadenia, ako aj výmeny súčastí jednotlivých predmetov tohto vybavenia, ktoré nie sú uvedené v Prílohe č. 4 tejto Zmluvy, ak náklad na jednotlivú opravu alebo výmenu neprevýši sumu vo výške 165,- € bez DPH (ďalej len „drobné opravy“). Nájomca sa zaväzuje, že drobnú opravu vykoná najneskôr do tridsať (30) dní odo dňa vzniku potreby opravy, pričom pod vykonaním drobnej opravy sa rozumie vykonanie každej jednotlivej drobnej opravy samostatne.

7. Nájomca sa zaväzuje na vlastné náklady zabezpečovať komplexnú starostlivosť o nebytové priestory a zariadenie, vykonávať ich pravidelnú údržbu a upratovanie, vrátane upratovania jedálenskej časti. Nájomca nemá nárok na náhradu žiadnych nákladov vynaložených na zabezpečenie komplexnej starostlivosti o nebytové priestory a zariadenia podľa predchádzajúcej vety.

8. Prenajímateľ je oprávnený vstupovať do nebytových priestorov a kontrolovať ich stav len po predchádzajúcom oznámení Nájomcovi a za prítomnosti Nájomcu a/alebo ním poverenej osoby. Pokiaľ sa však Nájomca a/alebo ním poverená osoba nedostaví v dohodnutom čase a zmluvné strany sa nedohodli na náhradnom termíne, tak aby sa uskutočnil najneskôr do dvadsaťštyri (24) hodín od oznámeného termínu vstupu do nebytových priestorov, má Prenajímateľ právo vstúpiť do nebytových priestorov aj bez prítomnosti Nájomcu a/alebo ním poverenej osoby. Oznámenie o potrebe vstupu do nebytových priestorov je potrebné vykonať najneskôr dvadsaťštyri (24) hodín pred plánovaným vstupom do nebytových priestorov. Na účely tohto ustanovenia sa oznámením rozumie oznámenie vykonané textovou (sms) správou alebo elektronickou poštou (e-mailom) adresovanými Nájomcovi. 

9. Prenajímateľ je bez ohľadu na odsek 8. tohto článku Zmluvy oprávnený vstupovať do nebytových priestorov kedykoľvek, v odôvodnených prípadoch, aj bez súhlasu Nájomcu, najmä ak existuje riziko vzniku škody Prenajímateľovi, Nájomcovi alebo tretím osobám, alebo ak sa možno na základe okolností domnievať, že hrozí alebo môže hroziť vznik takejto škody. Prenajímateľ je taktiež podľa svojho uváženia oprávnený v odôvodnených prípadoch, najmä ak existuje riziko vzniku škody Prenajímateľovi, Nájomcovi alebo tretím osobám umožniť vstup do nebytových priestorov aj iným osobám bez súhlasu Nájomcu, avšak výlučne za účelom predchádzania alebo odstraňovania hroziacej škody.

10. Po skončení nájmu je Nájomca povinný na svoje náklady vypratať Nájomcom vnesené hnuteľné veci nachádzajúce sa v predmete nájmu. Súčasne je povinný Prenajímateľovi odovzdať nebytové priestory, kľúče od nich a zariadenie v stave zodpovedajúcom obvyklému opotrebeniu s prihliadnutím na dobu užívania.

11. Nájomca je povinný bez zbytočného odkladu oznámiť Prenajímateľovi potrebu opráv, ktoré je povinný vykonať Prenajímateľ a umožniť vykonanie týchto a iných opráv, inak Nájomca zodpovedá za škodu, ktorá vznikla v dôsledku nesplnenia tejto povinnosti.

12. Nájomca zodpovedá za plnenie povinností na úseku bezpečnosti a ochrany zdravia pri práci svojich zamestnancov a/alebo tretích osôb, ktoré sa budú zdržiavať v nebytových priestoroch, ako aj kdekoľvek na nehnuteľnosti a na priľahlých pozemkoch za účelom vstupu do nebytových priestorov a/alebo vykonania akejkoľvek činnosti v nebytových priestoroch v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ako aj všetkých vykonávacích predpisov týkajúcich sa citovaného zákona) a zákona č. 311/2001 Z. z. Zákonník práce v znení neskorších predpisov (ako aj všetkých vykonávacích predpisov týkajúcich sa citovaného zákona). Nájomca je v plnom rozsahu zodpovedný za požiarnu ochranu v nebytových priestoroch a je povinný dodržiavať príslušné ustanovenia zákona č. 314/2001 Z. z. o ochrane pred požiarmi v znení neskorších predpisov (ako aj všetkých vykonávacích predpisov týkajúcich sa citovaného zákona), pričom sa súčasne zaväzuje vykonať všetky potrebné opatrenia na zabránenie vzniku požiaru, prípadne inej havárie. V prípade vzniku mimoriadnej udalosti (napr. havária, pracovný úraz, požiar a pod.) je Nájomca povinný bezodkladne ohlásiť takúto udalosť príslušným orgánom verejnej moci a zabezpečiť splnenie ostatných povinností vyplývajúcich z platných a účinných právnych predpisov. Nájomca takisto zodpovedá za bezpečnosť osôb, ktoré v nebytových priestoroch vykonávajú akúkoľvek činnosť alebo sa v nich zdržiavajú s jeho vedomím. 

13. Nájomca sa zaväzuje dodržiavať príslušné ustanovenia zákona č. 17/1992 Zb. o životnom prostredí v znení neskorších predpisov, zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a nariadenia vlády Slovenskej republiky č. 269/2010 Z. z., ktorým sa ustanovujú požiadavky na dosiahnutie dobrého stavu vôd v  znení neskorších predpisov s tým, že v prípade ich porušenia v plnej miere zodpovedá za prípadné sankcie uložené príslušným orgánom štátnej správy. Bližšia špecifikácia povinností v oblasti ochrany životného prostredia je uvedená v Prílohe č. 3 tejto Zmluvy. Kontaktná osoba za túto oblasť je: PhDr. Miroslava Voleková, e-mail: miroslava.volekova@mhth.sk, tel.: + 421 917 892 381. Prenajímateľ si vyhradzuje právo kedykoľvek zmeniť kontaktnú osobu podľa predchádzajúcej vety, pričom na zmenu sa nevyžaduje uzatvorenie písomného dodatku k tejto Zmluve. 

14. Nasledovné služby: deratizáciu a dezinsekciu nebytových priestorov, údržbu prístupových priestorov patriacich k nebytovým priestorom zabezpečí na požiadanie Prenajímateľ. Kontaktná osoba za túto oblasť je: Jana Harmannová, e-mail: jana.harmannova@mhth.sk, mobil: +421 908 729 281. Prenajímateľ si vyhradzuje právo kedykoľvek zmeniť kontaktnú osobu podľa predchádzajúcej vety, pričom na zmenu sa nevyžaduje uzatvorenie písomného dodatku k tejto Zmluve. 

15. Nájomca si je na vlastné náklady povinný zabezpečiť upratovanie nebytových priestorov a Nájomca (ďalej tiež „prevádzkovateľ kuchyne“) podľa zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov zodpovedá za nakladanie s biologicky rozložiteľným kuchynským odpadom a reštauračným odpadom, ktorého je pôvodcom. Je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom. Prevádzkovateľovi kuchyne sa zakazuje uložiť biologicky rozložiteľný kuchynský a reštauračný odpad, ktorého je pôvodcom, do nádob určených obcou na zber komunálneho odpadu, používať drviče biologicky rozložiteľného kuchynského a reštauračného odpadu napojené na verejnú kanalizáciu a zbaviť sa použitých jedlých olejov a tukov vypúšťaním do kanalizácie.

16. Zmesový komunálny odpad vznikajúci pri bežnej spotrebe je Nájomca povinný ukladať do zberných nádob určených obcou na zber zmesového komunálneho odpadu. Nájomca si zabezpečí na vlastné náklady nádoby určené na zber zmesového komunálneho odpadu, Prenajímateľ nebude Nájomcovi poskytovať nádoby na zber zmesového komunálneho odpadu, ktoré sú určené platným rozhodnutím obce pre Prenajímateľa. Medzi zmesový komunálny odpad nepatria obaly z papiera a lepenky, obaly z plastov (PET fľaše), ani akékoľvek odpady súvisiace s podnikateľskou činnosťou Nájomcu. Nájomca je povinný na vlastné náklady zabezpečiť zhodnotenie resp. zneškodnenie všetkých druhov odpadov, ktoré vzniknú počas prevádzky kuchyne - poskytovania služieb podľa Zmluvy o poskytovaní služieb na zabezpečenie stravovania uzatvorenej medzi zmluvnými stranami v zmysle článku II. odsek 4. tejto Zmluvy.

17. Prenajímateľ sa zaväzuje odovzdať Nájomcovi nebytové priestory a zariadenie v stave spôsobilom na riadne užívanie. Za odovzdanie nebytových priestorov a zariadenia sa považuje podpísanie Zápisnice o odovzdaní a prevzatí nebytových priestorov a zariadenia obidvoma zmluvnými stranami.
Článok VII.
Depozit
1. Zmluvné strany sa dohodli, že Nájomca zloží depozit vo výške 48,65 €  (slovom:  štyridsaťosem eur šesťdesiatpäť centov) (ďalej len „depozit“), čo predstavuje výšku mesačného nájomného a služieb spojených s nájmom bez DPH v zmysle článku IV. odsek 1. tejto Zmluvy. Depozit bude zo strany Nájomcu uhradený na účet Prenajímateľa uvedený v záhlaví tejto Zmluvy do troch (3) dní odo dňa nadobudnutia účinnosti tejto Zmluvy.

2. Depozit slúži na zabezpečenie prípadných pohľadávok Prenajímateľa voči Nájomcovi z dôvodu neplatenia nájomného alebo úhrad za služby spojené s nájmom, z dôvodu spôsobenej škody na nebytových priestoroch alebo zariadení alebo v súvislosti s inými pohľadávkami súvisiacimi s užívaním nebytových priestorov a zariadenia (napr.: drobné opravy a iné).

3. Na základe písomnej výzvy Prenajímateľa je Nájomca povinný v lehote troch (3) dní odo dňa jej doručenia doplniť depozit do pôvodnej dohodnutej výšky podľa odseku 1. tohto článku Zmluvy, ak Prenajímateľ preukázateľne použije depozit alebo jeho časť na úhradu svojich splatných pohľadávok voči Nájomcovi v súlade s odsekom 2. tohto článku tejto Zmluvy.

4. Po skončení nájmu je Prenajímateľ povinný vrátiť Nájomcovi nevyčerpanú časť depozitu najneskôr v lehote tridsať (30) dní odo dňa, keď Nájomca vypratal nebytový priestor a vysporiadal s Prenajímateľom všetky nároky súvisiace s nájomným vzťahom podľa tejto Zmluvy. 

Článok VIII.
Zánik Zmluvy

1. Nájom zaniká:
a) uplynutím doby podľa článku III. tejto Zmluvy,
b) písomnou dohodou zmluvných strán k určenému dňu,
c) uplynutím výpovednej doby na základe písomnej výpovede ktorejkoľvek zmluvnej strany,
d) písomným odstúpením od tejto Zmluvy,
e) ukončením trvania/zánikom Zmluvy o poskytovaní služieb na zabezpečenie stravovania (článok II. odsek 4. tejto Zmluvy), z akéhokoľvek dôvodu.

2. Ktorákoľvek zmluvná strana je oprávnená túto Zmluvu písomne vypovedať. Výpovedná lehota je 1- mesačná a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane. Výpoveď musí byť doručená druhej zmluvnej stane doporučenou listovou zásielkou na adresu podľa článku IX. tejto Zmluvy.

3. Prenajímateľ je oprávnený písomne vypovedať túto Zmluvu, ak: 
a) 	Nájomca užíva predmet nájmu v rozpore s touto Zmluvou, 
b) 	Nájomca o viac ako jeden (1) mesiac mešká s platením nájomného alebo za služby spojené s nájmom,  
c) 	Nájomca napriek písomnému upozorneniu hrubo porušuje pokoj alebo poriadok, 
d) 	bolo rozhodnuté o odstránení nehnuteľnosti alebo o zmenách nehnuteľnosti, ktoré bránia riadnemu užívaniu predmetu nájmu, 
e) 	Nájomca prenechá predmet nájmu alebo jeho časť do podnájmu alebo iného užívania akejkoľvek tretej osobe bez predchádzajúceho písomného súhlasu Prenajímateľa. 

4. Nájomca je oprávnený písomne vypovedať túto Zmluvu, ak: 
a) 	predmet nájmu sa stane bez zavinenia Nájomcu nespôsobilý na dohovorené užívanie, 
c) 	Prenajímateľ hrubo porušuje svoje povinnosti vyplývajúce zo zákona alebo z tejto Zmluvy. 

5. Prenajímateľ je oprávnený písomne odstúpiť od tejto Zmluvy v prípade, že Nájomca užíva nebytové priestory a zariadenie v rozpore s touto Zmluvou, Nájomca stratí spôsobilosť prevádzkovať činnosť, na ktorú si predmet nájmu prenajal alebo ak Nájomca inak porušuje ktorúkoľvek zo svojich povinností vyplývajúcich z tejto Zmluvy alebo jej príloh, alebo ak je Nájomca v omeškaní so zaplatením nájomného a/alebo služieb spojených s nájmom, pokiaľ Nájomca ktorékoľvek z vyššie uvedených porušení zakladajúcich dôvod na odstúpenie od tejto Zmluvy nenapraví ani v dodatočnej primeranej lehote, ktorú mu Prenajímateľ na tento účel poskytne. Dodatočná primeraná lehota nesmie byť kratšia ako desať (10) dní. Právne účinky odstúpenia od tejto Zmluvy nastávajú dňom doručenia písomného oznámenia o odstúpení Nájomcovi, zaslaným doporučenou listovou zásielkou na adresu podľa článku IX. tejto Zmluvy. 

6. V prípade skončenia nájmu z dôvodu uvedeného v odseku 1. písm. a) až c) tohto článku Zmluvy je Nájomca povinný ku dňu skončenia nájmu vypratať nebytové priestory a vrátiť ich Prenajímateľovi vrátane zariadenia v stave, v akom sa nachádzali  pred  vykonaním prípadných stavebných úprav v zmysle článku VI. odsek 3. tejto Zmluvy, s prihliadnutím na obvyklé opotrebenie. V prípade skončenia nájmu z dôvodu uvedeného v odseku 1. písm. d) tohto článku Zmluvy zo strany Prenajímateľa poskytne Prenajímateľ Nájomcovi primeranú lehotu na vypratanie (nie kratšiu ako sedem (7) dní). Ak Nájomca poruší svoju povinnosť podľa predchádzajúcich viet tohto odseku a ak toto porušenie nenapraví ani v dodatočnej primeranej lehote, ktorú mu Prenajímateľ na tento účel poskytne, Prenajímateľ je oprávnený sám alebo prostredníctvom tretej osoby vypratať nebytové priestory a vrátiť ich do stavu, v akom sa nachádzali pred vykonaním stavebných úprav v zmysle článku VI. odsek 3. tejto Zmluvy s prihliadnutím na obvyklé opotrebenie, a to na náklady Nájomcu, ktoré je Prenajímateľ oprávnený vyúčtovať Nájomcovi spolu so zmluvnou pokutou vo výške 30,- € (slovom: tridsať eur), za každý aj začatý deň omeškania. Faktúra vystavená Prenajímateľom je splatná do štrnásť (14) dní odo dňa jej vystavenia. Zmluvnou pokutou nie je dotknutý nárok Prenajímateľa na náhradu škody v celom rozsahu. V prípade skončenia nájmu z dôvodu uvedeného v odseku 1. písm. e) tohto článku Zmluvy sa vyššie uvedené ustanovenia použijú primerane v nadväznosti na dôvod skončenia Zmluvy o poskytovaní služieb na zabezpečenie stravovania (článok II. odsek 4. tejto Zmluvy).

7. Zaplatením zmluvnej pokuty podľa odseku 6. toho článku Zmluvy nezaniká povinnosť Nájomcu zaplatiť Prenajímateľovi odplatu za užívanie nebytových priestorov a zariadenia vo výške dohodnutého nájomného a služieb spojených s nájmom, resp. jeho/ich alikvotnej časti.

8. Po ukončení nájmu Nájomca odovzdá protokolárne nebytové priestory a zariadenie Prenajímateľovi vrátane kľúča od nebytových priestorov a platnej revíznej správy elektro predmetného nebytového priestoru.

9. Zmluvné strany sa dohodli, že táto Zmluva (ďalej aj len „vedľajšia zmluva“) má vo vzťahu k Zmluve o poskytovaní služieb na zabezpečenie stravovania uzatvorenej medzi Prenajímateľom ako objednávateľom a Nájomcom ako dodávateľom (ďalej len „hlavná zmluva“) postavenie závislej zmluvy. Ak dôjde ku skončeniu alebo zániku hlavnej zmluvy považuje sa to za skutočnosť majúcu za následok bezprostredný zánik vedľajšej zmluvy. 

Článok IX.
Kontaktné osoby
1. [bookmark: _Hlk176416075]V rámci tejto Zmluvy budú Prenajímateľovi všetky oznámenia týkajúce sa tejto Zmluvy, ak nie je v tejto Zmluve výslovne pre konkrétny prípad uvedené iné,  doručované alebo oznamované na nižšie uvedené údaje:

MH Teplárenský holding, a.s. 
adresa: Turbínová 3, 831 04  Bratislava – mestská časť Nové Mesto 
kontaktné osoby:		Jana Harmannová - referent majetku 
tel. +421 908 729 281
e-mail:  jana.harmannova@mhth.sk 

a Nájomcovi budú všetky oznámenia týkajúce sa tejto Zmluvy doručované alebo oznamované na nižšie uvedené údaje:
......................
adresa: .............
		
               kontaktné osoby:	  
                                   	
alebo na akúkoľvek inú adresu, telefónne alebo mobilné telefónne číslo alebo 
e-mailovú adresu, ktoré budú druhej zmluvnej strane vopred písomne oznámené. Zmluvné strany sa dohodli, že pre účinnosť zmeny kontaktných údajov v zmysle vyššie uvedeného sa nevyžaduje uzatvorenie písomného dodatku k tejto Zmluve. 

Článok X.
Záverečné ustanovenia

1. Právne vzťahy neupravené touto Zmluvou sa riadia všeobecne záväznými právnym predpismi Slovenskej republiky, a to najmä zákonom č. 116/1990 Zb. o nájme a podnájme nebytových priestorov v znení neskorších predpisov, zákonom č. 40/1964 Zb.  Občiansky zákonník v znení neskorších predpisov, ako aj ostatnými príslušnými všeobecne záväznými právnymi predpismi Slovenskej republiky.

2. Ustanovenia tejto Zmluvy, okrem prípadov v nej výslovne uvedených, možno meniť a/alebo dopĺňať  výlučne formou očíslovaných písomných dodatkov k tejto Zmluve, podpísaných oboma zmluvnými stranami. 

3. V prípade, že akékoľvek ustanovenie tejto Zmluvy je alebo sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť ostatných ustanovení tejto Zmluvy, pokiaľ to nevylučuje v zmysle všeobecne záväzných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto Zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať vôli zmluvných strán v čase uzatvorenia tejto Zmluvy. 

4. Zmena identifikačných údajov zmluvných strán, ako aj čísla účtu, zmena doručovacej adresy alebo zmena kontaktných osôb sa nebudú považovať za zmeny vyžadujúce uzavretie dodatku k tejto Zmluve. Zmluvná strana dotknutá takouto zmenou je povinná zmeny týchto údajov písomne oznámiť druhej zmluvnej strane bez zbytočného odkladu, najneskôr však do pätnásť (15) dní od zmeny príslušných údajov. Nesplnenie tejto oznamovacej povinnosti je na ťarchu povinnej zmluvnej strany. Zmluvné strany sa zaväzujú poskytovať si včas všetky informácie, ktoré by mohli mať vplyv na plnenie podľa tejto Zmluvy.

5. Táto Zmluva je povinne zverejňovanou zmluvou v zmysle ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií)  v znení neskorších predpisov (ďalej len „zákon č. 211/2000 Z. z.“), v dôsledku čoho podlieha povinnému zverejneniu podľa tohto ustanovenia zákona č. 211/2000 Z. z., a to nepretržite počas existencie záväzkov vzniknutých z tejto Zmluvy, minimálne však po dobu stanovenú zákonom č. 211/2000 Z. z. 

6. Táto Zmluva nadobúda platnosť dňom jej podpisu oboma zmluvnými stranami a účinnosť dňom 01.09.2026, nie však skôr, ako dňom nasledujúcim po dni jej zverejnenia v Centrálnom registri zmlúv. 

7. Zmluvné strany sa dohodli, že zásielka sa považuje za doručenú, ak ju adresát prevzal, ako aj v prípade, že ju neprevzal, hoci bola zaslaná na adresu uvedenú v článku IX. tejto Zmluvy, resp. na inú poslednú známu adresu, ktorú druhá zmluvná strana písomne oznámila odosielateľovi ako novú kontaktnú adresu. V prípade neprevzatia zásielky adresátom sa táto považuje za doručenú dňom, keď sa vrátila odosielateľovi ako nedoručená, resp. nedoručiteľná.

8. Táto Zmluva je vyhotovená v dvoch (2) vyhotoveniach, z ktorých každá zmluvná strana dostane jedno (1) vyhotovenie.

9. Neoddeliteľnou súčasťou tejto Zmluvy sú nasledovné prílohy: 
Príloha č. 1:	Pôdorys nebytových priestorov
Príloha č. 2: 	Položkovitý zoznam zariadenia
Príloha č. 3:	Zásady dodržiavania ochrany životného prostredia v podmienkach MH Teplárenský holding, a.s., závod Trnava
Príloha č. 4: 	Drobné opravy a bežná údržba. 
Príloha č. 5: 	Osobitné ustanovenia BOZP a OPP

10. Zmluvné strany vyhlasujú, že si túto Zmluvu pozorne prečítali, jej obsahu porozumeli a ten predstavuje ich skutočnú a slobodnú vôľu zbavenú akéhokoľvek omylu. Svoje prejavy vôle obsiahnuté v tejto Zmluve Zmluvné strany považujú za určité a zrozumiteľné, vyjadrené nie v tiesni a nie za nápadne nevýhodných podmienok. Zmluvným stranám nie je známa žiadna okolnosť, ktorá by spôsobovala neplatnosť niektorého z ustanovení tejto Zmluvy. Zmluvné strany na znak svojho súhlasu s obsahom tejto Zmluvy túto Zmluvu bez výhrad podpísali.
	
V Bratislave, dňa: 
	

	
V .................., dňa: 

	
Za Prenajímateľa:
	
	
Za Nájomcu:




	JUDr. Miloš Mrváň, PhD., LL.M.
manažér kancelárie generálneho riaditeľa
MH Teplárenský holding, a.s.



	
	

	Ing. Pavol Nagy
finančný riaditeľ
MH Teplárenský holding, a.s.

	

	










Príloha č. 1 - Pôdorys nebytových priestorov

Číslo zmluvy prenajímateľa: 

2

Príloha č. 2 -  Položkovitý zoznam zariadenia

P. č. 	Názov 						      Poč. ks 	            Rok výroby
1.	umývačka riadu podpultová QQI – 52P			1		2019
2. 	zmäkčovač vody AL-08 automatický			1		2026
3. 	chladnička WHIRlPOOL					1		2007
4.           rúra mikrovlnná Samsung MS23F301EAS		1		2015
5.	kanvica varná Zelmer				              1		2014
6.	teplý výdajný stôl ATYP					1		2007
7.	regál na tácky – pojazdný nerez /400x530x1800/	1		2007	
8. 	regál na riad – nerez /900x400x1800/			1		2007
9.	regál s dvomi policami nerez /800X350x900/		1		2008
10.	vozík na tácky nerez /420x470x1800 12.zásuv./		1		2008
11.	regál ekonomický nerez s plnými policami Stalgast	1		2019
12.	skriňa šatňová úzka					1		2015






































Príloha č. 3 - Zásady dodržiavania ochrany životného prostredia v podmienkach spoločnosti MH Teplárenský holding a.s.

Zásady dodržiavania ochrany životného prostredia v podmienkach spoločnosti MH Teplárenský holding, a.s., závod Trnava (ďalej len „MHTH a.s.“)

1. Všeobecné ustanovenia
1.1. Zásady dodržiavania ochrany životného prostredia v podmienkach MHTH, a.s. (ďalej len „Zásady“) sú neoddeliteľnou súčasťou zmluvy/objednávky.
1.2. Odchylné dojednania v zmluve majú prednosť pred znením Zásad.
1.3. Uplatnením zmluvných pokút za nesplnenie povinností dodávateľa (nájomca)/nájomcu uvedených v Zásadách, nie je dotknuté právo objednávateľa/prenajímateľa na náhradu škody v celom rozsahu.
1.4. Ustanovenia uvedené v týchto Zásadách platia rovnako v rozsahu aj pre všetkých subdodávateľov a zamestnancov subdodávateľov, ktorí majú uzavretú zmluvu s dodávateľom (nájomcom) za účelom dodávky plnenia alebo jej časti.
1.5. Dodávateľ (nájomca) sa zaväzuje dodržiavať pri príprave a realizácii predmetu zmluvy všetky právne predpisy vydané v oblasti ochrany životného prostredia.
1.6. Nájomca sa zaväzuje dodržiavať pri realizácii predmetu zmluvy všetky právne predpisy vydané v oblasti ochrany životného prostredia.

2. Zásady dodržiavania životného prostredia v podmienkach MHTH, a.s.
2.1. Nakladanie s chemickými látkami a chemickými zmesami
2.1.1. Dodávateľ (nájomca)/nájomca je povinný používať chemické látky (CHL) a zmesi (CHZ) v zmysle zákona č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) a nariadenia EÚ č. 1970/2006 o registrácii, hodnotení, autorizácii a obmedzovaní chemikálií (REACH) a nariadenia EÚ č. 1272/2008 o klasifikácii označovaní a balení látok a zmesí (CLP).
a) Dodávateľ (nájomca) je povinný v dostatočnom časovom predstihu pred začatím plnenia predmetu zmluvy/objednávka (min. 14 dní pred ich dodaním na pracovisko) predložiť oprávnenej osobe objednávateľa špecialistovi životného prostredia príslušného závodu MHTH, a. s. zoznam CHL a CHZ, ktoré bude pri svojej činnosti v priestoroch objednávateľa používať. K používaniu nebezpečných CHL a CHZ je povinný predložiť Kartu bezpečnostných údajov (KBÚ) a na požiadanie pred-registračné resp. registračné čísla CHL a CHZ v súlade s nariadením REACH. KBÚ musí byť v slovenskom jazyku.
b) Obaly všetkých CHL a CHZ používaných dodávateľom (nájomcom) musia byť označené výstražnými symbolmi a popisnými štítkami v slovenskom jazyku v súlade s platnou legislatívou.
c) Ak dodávateľ (nájomca) používa iné CHL a CHZ ako bolo dohodnuté, alebo ich obaly nie sú označené výstražnými symbolmi a popisnými štítkami, má objednávateľ právo prerušiť alebo úplne pozastaviť zmluvné výkony dodávateľa (nájomca).
2.1.2. Dodávateľ je povinný v súvislosti s realizáciou zmluvných výkonov umožniť vykonať oprávnenej osobe objednávateľa (špecialistovi životného prostredia príslušného závodu MHTH, a. s.) kontrolu nakladania s CHL a CHZ za účelom preverenia správnosti používaných postupov. Porušenie povinnosti tohto ustanovenia dodávateľom (nájomcom) bude považované za podstatné porušenie zmluvy s možnosťou okamžitého odstúpenia od zmluvy.

2.2. Nakladanie s odpadmi
2.2.1. Nájomca je zodpovedný za všetky odpady, ktoré mu vzniknú v súvislosti s jeho činnosťou. Odpady, ktoré mu vznikli v súvislosti s jeho činnosťou si uloží iba v prenajatom priestore alebo na prenajatom pozemku a následne zneškodní alebo zhodnotí na vlastné náklady. Zakazuje sa odpady vzniknuté u nájomcu ukladať do kontajnerov na miesta uloženia odpadov alebo voľne na pozemky vo vlastníctve MHTH, a.s., ktoré nie sú predmetom nájmu. Nájomca je povinný a zaväzuje sa nakladať s odpadmi v súlade so zákonom č. 79/2015 Z. z. o odpadoch v znení neskorších predpisov (ďalej len „zákon č. 79/2015 Z. z.“).
2.2.2. Dodávateľ (nájomca) je povinný ukladať komunálny odpad, ktorý vznikne činnosťou jeho zamestnancov do vlastných PVC vriec alebo iných vhodných nádob. Následne zozbieraný komunálny odpad uloží do kontajnerov slúžiacich na ukladanie komunálneho a triedeného odpadu, ktoré sú umiestnené v priestoroch prenajímateľa. Zakazuje sa ukladať komunálny odpad, ktorý vznikol u dodávateľa (nájomca) prác do veľkokapacitných kontajneroch alebo iných kontajnerov, ktoré sú určené na zhromažďovanie iných druhov odpadov a tiež voľne na pozemky vo vlastníctve MHTH, a.s.
2.2.3. Dodávateľ (nájomca) je povinný a zaväzuje sa nakladať s odpadmi v súlade so zákonom č. 79/2015 Z. z.:
a) predchádzať vzniku odpadov, obmedzovať ich tvorbu a vzniknuté odpady prednostne zhodnocovať,
b) pri výkone činnosti spojenej so vznikom odpadov sa riadiť pokynmi určenej kontaktnej osoby objednávateľa,
c) zhromažďovať odpady roztriedené podľa druhu odpadov a zabezpečiť ich pred znehodnotením, odcudzením alebo iným nežiaducim únikom, pričom priestory na zhromažďovanie odpadov pridelí dodávateľovi (nájomcovi) objednávateľ (určená kontaktná osoba),
d) zhromažďovať oddelene nebezpečné odpady podľa ich druhov, označovať ich určeným spôsobom (názvom odpadu, grafickým symbolom nebezpečných vlastností a identifikačným listom odpadu), miesto zhromažďovania nebezpečných odpadov zaistiť pred únikom škodlivín do pôdy, vody, ovzdušia,
e) ak je súčasťou predmetu zmluvy/objednávky aj záväzok dodávateľa (nájomca) na zhodnotenie alebo zneškodnenie odpadov predloží dodávateľ (nájomca) v dostatočnom časovom predstihu pred začatím plnenia predmetu zmluvy/objednávky oprávnenej osobe objednávateľa špecialistovi životného prostredia príslušného závodu MHTH, a. s. kópiu vlastného oprávnenia na zhodnocovanie a zneškodňovanie odpadov, resp. kópiu oprávnenia organizácie, ktorá bude pre dodávateľa (nájomca) túto činnosť vykonávať. V prípade nakladania s nebezpečným odpadom a/alebo prepravy nebezpečného odpadu z MHTH, a. s. na miesto zhodnotenia alebo zneškodnenia odpadu dodávateľa (nájomca) tiež kópiu platného súhlasu na nakladanie a/alebo prepravu nebezpečného odpadu. Dodávateľ (nájomca) v dostatočnom časovom predstihu pred ukončením platnosti oprávnení a/alebo rozhodnutí uvedených v tomto písmene predloží oprávnenej osobe objednávateľa špecialistovi životného prostredia príslušného závodu MHTH, a.s. kópie novo vydaných dokumentov od príslušných orgánov štátnej správa odpadového hospodárstva, a to počas celej doby platnosti zmluvného vzťahu.
f) vzniknutý odpad zlikviduje v súlade so zákonom č. 79/2015 Z. z. dodávateľ (nájomca) na vlastné náklady. Za škody spôsobené manipuláciou so znečisťujúcimi látkami plne zodpovedá dodávateľ (nájomca). V prípade vzniku odpadov (ostatných a nebezpečných) podľa vyhlášky 365/2015 Z. z. (katalóg odpadov) je dodávateľ (nájomca) povinný zabezpečiť prednostne ich zhodnotenie prostredníctvom osoby oprávnenej nakladať s odpadmi. V prípade, že to nie je možné zabezpečí ich zneškodnenie v zmysle zákona č. 79/2015 Z. z. Doklady o odovzdaní odpadov (vážne lístky s uvedením ceny) dodávateľ (nájomca) odovzdá zamestnancovi objednávateľa zodpovedného za realizáciu diela pri preberacom konaní.
2.2.4. Dodávateľ (nájomca)/nájomca je povinný v súvislosti s realizáciou zmluvných výkonov umožniť vykonať oprávnenej osobe objednávateľ/prenajímateľa špecialistovi životného prostredia príslušného závodu MHTH, a.s. kontrolu nakladania s odpadmi za účelom preverenia správnosti používaných postupov. Porušenia povinnosti tohto ustanovenia dodávateľom (nájomcom)/nájomcom bude považované za podstatné porušenie zmluvy s možnosťou okamžitého odstúpenia od zmluvy.

2.3. Nakladanie so znečisťujúcimi látkami
2.3.1. Dodávateľ (nájomca)/nájomca je povinný a zaväzuje sa nakladať so znečisťujúcimi látkami v zmysle požiadaviek zákona č. 364/2004 Z. z. o vodách v platnom znení tak aby nedošlo k ohrozeniu a znečisteniu vôd a ich úniku do kanalizácie. Zároveň je povinný svoju činnosť vykonávať tak, aby preventívnymi opatreniami predchádzal mimoriadnemu zhoršeniu alebo ohrozeniu kvality vôd a v prípadoch, ak dôjde činnosťou dodávateľa (nájomca)/nájomcu k znečisteniu povrchových resp. podzemných vôd, resp. pôdy a nezabezpečených plôch, túto skutočnosť neodkladne ohlásiť špecialistovi životného prostredia príslušného závodu MHTH, a. s.  objednávateľa/prenajímateľa a vykonať nevyhnutné opatrenia na zamedzenie ďalšieho zhoršenia kvality vôd.
2.3.2. Dodávateľ (nájomca)/nájomca je povinný skladovať znečisťujúce látky v zabezpečených priestoroch, používané znečisťujúce látky je povinný ukladať do záchytných vaničiek z dôvodu zabránenia ich úniku.
2.3.3. V prípade únikov prevádzkových kvapalín z motorových vozidiel dodávateľa (nájomca)/nájomcu v dôsledku netesnosti, zabezpečiť ich zachytenie použitím záchytných vaničiek a sorpčných prostriedkov.
2.3.4. Dodávateľ (nájomca)/nájomca je povinný pri svojej činnosti nakladať s látkami poškodzujúcimi ozónovú vrstvu v súlade so zákonom č. 321/2012 Z. z. o ochrane ozónovej vrstvy v platnom znení.
2.3.5. Nájomca zodpovedá za kvalitu odpadových vôd vypúšťaných z prenajatých priestorov prípojkou vo vlastníctve MHTH, a.s. do verejnej kanalizácie. Do kanalizácie možno vypúšťať len také odpadové vody, ktoré svojou kvalitou spĺňajú všetky ukazovatele určené vlastníkom a prevádzkovateľom verejnej kanalizácie uvedené v jeho prevádzkovom poriadku.

2.4. Udržiavanie čistoty  a poriadku na prenajatých pozemkoch
Nájomca je povinný udržiavať na prenajatých pozemkoch čistotu a poriadok, v prípade trávnatých porastov zabezpečiť ich pravidelné kosenie a odstraňovať na prenajatých pozemkoch náletové dreviny.

3. Zodpovednosť za sankcie uplatnené orgánom štátnej správy ochrany životného prostredia a náhrada škody
3.1. Dodávateľ (nájomca)/nájomca je povinný nahlasovať špecialistovi životného prostredia príslušného závodu MHTH, a. s. objednávateľa/prenajímateľa nedostatky a poruchy, ktoré by mohli ohroziť alebo priamo ohrozujú jednu alebo viac zložiek životného prostredia.
3.2. V prípade vzniku ohrozenia životného prostredia zo strany dodávateľa (nájomca)/nájomcu je dodávateľ (nájomca)/nájomca zodpovedný za odstránenie príčiny, následkov i za prípadnú finančnú náhradu škody v celom rozsahu do 15 dní od jej vyfakturovania objednávateľom/prenajímateľom.
3.3. Ak v prípade zistenia poškodenia životného prostredia uplatní voči objednávateľovi/prenajímateľovi orgán štátnej správy ochrany životného prostredia sankcie dodávateľ (nájomca)/nájomca sa zaväzuje tieto uhradiť v celom rozsahu do 15 dní od ich vyfakturovania objednávateľom/prenajímateľom.
3.4. V prípade porušenia predpisov vzťahujúcich sa na životné prostredie v priestoroch objednávateľa/prenajímateľa, zamestnanci dodávateľa (nájomca)/nájomcu si môže objednávateľ/prenajímateľ uplatniť u dodávateľa (nájomca)/nájomcu zmluvnú pokutu vo výške 1.000,- EUR (slovom: jedentisíc eur) za každé porušenie. Porušenie povinnosti tohto ustanovenia dodávateľom (nájomcom)/nájomcom bude považované za podstatné porušenie zmluvy s možnosťou okamžitého odstúpenia od zmluvy.
3.5. V prípade, že dodávateľ (nájomca)/nájomca spôsobí škodu na životnom prostredí je povinný zabezpečiť jej odstránenie a uvedenie priestoru/pozemku do uspokojivého stavu. V prípade, že tak nevykoná zabezpečí odstránenie environmentálnej škody objednávateľ/prenajímateľ a dodávateľ (nájomca)/nájomca je povinný uhradiť náklady spojené s jej odstránením.

4. Oznamovanie havárií
4.1. V prípade úniku znečisťujúcich látok alebo vzniku havárie je dodávateľ (nájomca)/nájomca povinný oznámiť udalosť určenej kontaktnej osobe objednávateľa/prenajímateľa špecialistovi životného prostredia príslušného závodu MHTH, a.s.

5. Kontaktné údaje objednávateľa/prenajímateľa za oblasť ochrany životného prostredia
5.1. Špecialista životného prostredia príslušného závodu MHTH, a.s. : PhDr. Miroslava Voleková
                    tel. č.: +421 917 892 381, e-mail: miroslava.volekova@mhth.sk
Príloha č. 4 - Drobné opravy a bežná údržba

                                                       Drobné opravy a bežná údržba 

1. Sanitárne zariadenie: 
1.1. upevnenie uvoľneného umývadla, záchodovej misy, mušle, drezu, výlevky, záchodovej nádrže, zrkadla, držadla, schránok, konzol, vešiakov, 
2.1. oprava, výmena výtokového ventilu-kohútika, 
3.1. oprava, výmena sifónu a lapača tuku, 
4.1. oprava odpadového a prepadového ventilu, 
5.1. oprava batérie, 
6.1. oprava pevnej alebo hadicovej sprchy, 
7.1. výmena tesnenia, 
8.1. výmena retiazok a zátok k všetkým predmetom, 
9.1. čistenie zanesených odpadových rúr z bytu len do kanalizačného stúpadla, 
10.1. oprava, výmena násosky splachovača, plavákovej gule s pákou, padákového drôtu a páky, sedacej dosky s poklopom, priechodného ventilu pred záchodovou nádržou, záchodovej manžety, 
11.1. zabrúsenie padákového sedla, 
12.1. výmena tesnenia, prípadne kužeľky na ventily, 
13.1. oprava tlakového splachovača s výmenou jednotlivých drobných súčastí, 
14.1. oprava, výmena ochranných rámov na drezoch a výlevkách. 
 
2. Elektrické zariadenie: 
1.1. oprava, výmena vypínačov všetkých druhov, poistiek a ističov všetkých druhov, zásuviek, tlačidiel, objímok, zvončekového a signalizačného zariadenia, včítane tlačidla pri vchode, transformátora, zvončeka i miestnej batérie, ak patrí k bytu, 
2.1. oprava osvetľovacích telies, prípadne výmena ich jednotlivých súčastí. 
 
3. Ohrievače vody, plynové, prietokové a elektrické zásobníky: 
1.1. oprava, výmena membrány, ventilov a páky, tlakového pera, regulačného zariadenia horáka, rúr a kolien na odvod spálených plynov, 
2.1. čistenie, 
3.1. vykonávanie ochranných náterov, 
4.1. oprava výhrevnej patróny, 
5.1. oprava termostatu. 
 
4. Merače spotreby tepla: 
1.1. oprava individuálnych meračov spotreby tepla. 
 
5. Kúrenie: 
1.1. oprava, výmena napúšťacieho a vypúšťacieho ventilu, tesnenia jednotlivých prírub, 
2.1. oprava, výmena odvzdušňovacieho ventilčeka, 
3.1. vykonávanie ochranných náterov, 
4.1. nastavenie ventilu alebo kohútika na výhrevných telesách,
5.1. výmena poškodených termostatických uzáverov
 
6. Chladiace zariadenie: 
1.1. výmena náplne na chladiace zmesi alebo oleje, 
2.1. mazanie a čistenie motora a kompresora, 
3.1. výmena tesnenia, 
4.1. výmena rozbehového kondenzátora, 
5.1. výmena hnacieho remeňa, 
6.1. nastavenie termostatu, 
7.1. oprava, výmena prívodového kábla. 
 
7. Kovanie a zámky: 
1.1. oprava, výmena kľuky, olivy, štítka, tlačidla, prizmatického skla, poštovej schránky, nárazníkov, medzidverových spojov, zachytávačov roliet, západiek, závesov koľajničiek, kladiek, ventilácií, retiazok, ťahadiel, zámkov, vložiek do zámkov, kľúčov. 
 
8. Okná a dvere: 
1.1. tmelenie okien, 
2.1. menšia oprava, výmena deliacich priečelí a líšt zasklených dverí, 
3.1. zasklievanie jednotlivých okien, 
4.1. menšia oprava, výmena časti obloženia okenných parapetov,
5.1. opravy dverných vložiek a zámkov
6.1. oprava alebo výmena poškodených kľučiek 
 
9. Podlahy: 
1.1. oprava uvoľnených dlaždíc do 1,5 m2, 
2.1. upevnenie, výmena prahu, 
3.1. upevnenie, náhrada podlahových líšt,
4.1. oprava, výmena poškodenej plávajúcej podlahy, ak poškodenie vzniklo používaním
 
10. Steny
1.1. oprava sadrokartónových stien, ktorých poškodenie spôsobil nájomca
2.1. opravy a vysprávky omietok, ak ich poškodenie spôsobil nájomca
3.1. hygienický náter stien (okrem náterov pred alebo bezprostredne po odovzdaní priestorov do prenájmu)
4.1. obnovovacie nátery stien 
 
11. Rolety a žalúzie: 
1.1. oprava, výmena navíjacieho mechanizmu, 
2.1. oprava plátna, 
3.1. výmena šnúry, 
4.1. oprava drevenej zvinovacej rolety (žalúzie), 
5.1. oprava vyklápacieho zariadenia žalúzie, 
6.1. spojenie líšt, výmena pliešku, 
7.1. oprava zámku na nôžkových mrežiach alebo železných roletách, 
8.1. výmena pier na železných roletách. 
 
12. Domáce telefóny: 
1.1. oprava, výmena telefónnej šnúry, 
2.1. oprava, výmena mikrotelefónnej a slúchadlovej vložky, 
3.1. nastavenie domáceho telefónu. 
 








Príloha č. 5  - Osobitné ustanovenia BOZP a OPP

OSOBITNÉ USTANOVENIA BOZP a OPP

1.	Pri plnení tejto zmluvy sa nájomca zaväzuje dodržiavať právne predpisy a plniť úlohy na úseku bezpečnosti a ochrany zdravia pri práci (ďalej len „BOZP“) a ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov (ďalej len „OPP“) v sídle, priestoroch, objektoch a na pracoviskách objednávateľa, v ktorých sa bude plniť táto zmluva, (ďalej len „pracovisko“). Pracoviskom sa rozumie aj iné miesto, na ktorom sa bude plniť táto zmluva; v takom prípade sa povinnosti zmluvných strán podľa tohto článku týkajúce sa pracoviska uplatňujú primerane. 

2.	Bez odovzdania a prevzatia predmetu nájmu potvrdeného písomným protokolom/záznamom nájomca nesmie začať vykonávať práce.
O odovzdaní a prevzatí predmetu nájmu zmluvné strany spíšu písomný protokol v dvoch (2) vyhotoveniach, po jednom (1) vyhotovení pre každú zmluvnú stranu, v ktorom uvedú najmä:
a) stav, v akom sa predmet nájmu nachádza v deň odovzdania a prevzatia,
b) zoznam zariadenia a jeho stav,
c) zoznam podmienok pre prevzatie predmetu nájmu (napr. bankové záruky, poistné zmluvy, dokumentácia vypracovaná nájomcom a pod.) s vyhodnotením ich splnenia,
d) miesto a dátum spísania protokolu,
e) podpis objednávateľa a nájomcu.

3.	Za vytvorenie podmienok na zaistenie BOZP, OPP zabezpečenie vecí/materiálov pred odcudzením/zničením/poškodením, udržiavanie čistoty a poriadku, vybavenie pracoviska na bezpečný výkon práce za účelom plnenia tejto zmluvy a dodržiavanie všeobecne záväzných právnych predpisov, ako aj technických noriem (aj keď nie sú všeobecne záväzné) pri plnení tejto zmluvy na pracovisku zodpovedá v plnom rozsahu a výlučne nájomca.

4.	Nájomca vyhlasuje, že bude vykonávať činnosť podľa tejto zmluvy výlučne takými fyzickými osobami, ktorých zdravotný stav, schopnosti, vek, kvalifikačné predpoklady a odborná spôsobilosť zodpovedajú činnosti podľa tejto zmluvy, a to podľa právnych predpisov všeobecne, ako aj osobitne podľa právnych predpisov a ostatných predpisov na zaistenie BOZP, a to bez ohľadu na jeho právny vzťah k uvedeným fyzickým osobám (ďalej len „zamestnanci“). Zamestnancom sa na účely tohto článku rozumejú všetky fyzické osoby, ktoré sa budú podieľať na plnení tejto zmluvy, okrem zamestnancov prenajímateľa, a to nájomca, ak je fyzickou osobou, a jeho spolupracujúce osoby, jeho zamestnanci, jeho subdodávatelia, ak sú fyzickými osobami, a ich spolupracujúce osoby a ich zamestnanci.

5.	Nájomca je povinný preukázateľne informovať zamestnancov o nebezpečenstvách a ohrozeniach, ktoré sa pri plnení zmluvy môžu vyskytnúť, a o výsledkoch posúdenia rizika, o preventívnych opatreniach a ochranných opatreniach, ktoré vykonal nájomca alebo prenajímateľ na zaistenie BOZP, OPP a ktoré sa vzťahujú všeobecne na zamestnancov a na nimi vykonávané práce na pracovisku pri plnení tejto zmluvy, o opatreniach a postupe v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie, a preukázateľne ich poučiť o pokynoch na zaistenie BOZP, OPP  platných pre pracovisko (ďalej len „preškolenie“). Za účelom preškolenia prenajímateľ poskytol nájomcovi písomné informácie a pokyny na zaistenie BOZP, OPP  platné pre pracovisko, čo nájomca potvrdzuje podpisom tejto zmluvy. V prípade, že na pracovisku nájomcu budú zároveň s nájomcom vykonávať akékoľvek práce aj tretie osoby (vrátane subdodávateľov nájomcu), je nájomca povinný v súlade s ustanoveniami § 18 ods. 1 zákona č. 124/2006 Z. z. v znení neskorších predpisov uzavrieť s takýmito osobami dohodu, predmetom ktorej bude dohoda nájomcu a týchto osôb na prevencii, príprave a vykonávaní opatrení na zaistenie bezpečnosti a ochrany zdravia pri práci, koordinácia činností a vzájomná informovanosť, inak práce na pracovisku  nie je nájomca oprávnený vykonávať. Jedno vyhotovenie podpísanej dohody je nájomca povinný bez zbytočného odkladu doručiť prenajímateľovi.

6.	Po prevzatí pracoviska nájomcom platí, že pracovisko je náležite zabezpečené a vybavené na bezpečný výkon práce za účelom plnenia tejto zmluvy, nájomca dostal potrebné a dostatočné informácie a pokyny na zaistenie BOZP, OPP  platné pre pracovisko a že plnenie žiadnych ďalších povinností na úseku BOZP, OPP sa zo strany objednávateľa nevyžaduje. Nájomca je povinný písomne uplatňovať u prenajímateľa nedostatky týkajúce sa BOZP, OPP, ktoré sa vyskytnú neskôr pri plnení tejto zmluvy, za odstránenie ktorých zodpovedá prenajímateľ.

7.	Prenajímateľ nie je povinný zabezpečovať zamestnancom sprevádzanie na pracovisku. Prenajímateľ je na základe svojho rozhodnutia oprávnený vystaviť zamestnancom povolenie vstupu prípadne bezdotykové identifikačné karty, ktoré ich budú oprávňovať na vstup a pohyb na pracovisku v súlade s požiadavkami prenajímateľa na plnenie tejto zmluvy. Povolenie vstupu prípadne bezdotykové identifikačné karty budú nájomcovi vydané po uzatvorení tejto zmluvy a preškolení. Za tým účelom je nájomca povinný bez zbytočného odkladu po uzatvorení tejto zmluvy odovzdať prenajímateľovi zoznam zamestnancov a tento priebežne aktualizovať. V zozname je povinný uvádzať aj zamestnávateľov jednotlivých zamestnancov. Nájomca a jeho zamestnanci sú povinní dodržiavať podmienky používania bezdotykových identifikačných kariet na pracovisku. Po splnení/ukončení tejto zmluvy je nájomca povinný do 3 dní bezdotykové identifikačné karty vrátiť prenajímateľovi. V prípade porušenia tejto povinnosti je prenajímateľ oprávnený požadovať od nájomcu zmluvnú pokutu vo výške 67,- EUR za každú nevrátenú bezdotykovú identifikačnú kartu v stanovenej lehote.

8.	Zamestnanci nesmú na pracovisku požívať alkoholické nápoje, omamné látky, psychotropné látky alebo prípravky a plniť túto zmluvu pod ich vplyvom. Ďalej musia dodržiavať zákaz fajčenia a musia používať a nosiť osobné ochranné pracovné pomôcky a prostriedky.

9.	Nájomca je povinný ihneď oznámiť prenajímateľovi vznik každého pracovného úrazu zamestnanca, ku ktorému dôjde na pracovisku.

10.	Ak pri plnení tejto zmluvy ide o činnosť so zvýšeným nebezpečenstvom vzniku požiaru, nájomca je povinný postupovať tak, aby bola zabezpečená OPP, najmä vydáva písomný pokyn na zabezpečenie OPP a písomné povolenie na činnosť, ak sa vyžaduje, zriaďuje protipožiarnu asistenčnú hliadku a zabezpečuje plnenie jej úloh a odbornú prípravu a zabezpečuje potrebné množstvo vhodných druhov hasiacich prostriedkov a iných vecných prostriedkov OPP.

11.	Nájomca je povinný na požiadanie prenajímateľa preukázať splnenie svojich povinností na úseku BOZP, OPP v lehote troch (3) pracovných dní odo dňa doručenia žiadosti prenajímateľa, a to najmä predložením dokladov preukazujúcich preškolenie zamestnancov, predložením oprávnení zamestnancov na výkon činnosti podľa tejto zmluvy a predložením dokladov o určení bezpečných pracovných postupov pre činnosti vykonávané podľa tejto zmluvy. 

12.	Nájomca zodpovedá prenajímateľovi za všetky škody spôsobené porušením akejkoľvek povinnosti na úseku BOZP, OPP. Za škodu sa na účely tejto zmluvy považujú aj sankcie (pokuty) uložené príslušnými štátnymi orgánmi a orgánmi verejnej správy za porušenie povinnosti na úseku BOZP, OPP ak tieto povinnosti podľa tohto článku zaťažovali nájomcu a nie prenajímateľa, ktoré boli prenajímateľovi po vyčerpaní opravných prostriedkoch uložené, ak prenajímateľ riadne a včas umožnil nájomcovi uplatňovať v príslušných konaniach všetky dostupné návrhy, opravné prostriedky a námietky, o ktorých uplatnenie v týchto konaniach alebo za účelom začatia opravných konaní nájomca prenajímateľa písomne požiadal, a ak náklady spojené s uplatňovaním týchto návrhov, opravných prostriedkov a námietok nájomca prenajímateľovi na jeho žiadosť zaplatil.

13.Porušovanie pravidiel BOZP, OPP zo strany nájomcu oprávňuje prenajímateľa bez ďalšieho upozornenia kedykoľvek od tejto zmluvy odstúpiť.

14.	Nájomca sa zaväzuje pri plnení tejto zmluvy a počas jej trvania dodržiavať zákaz nelegálneho zamestnávania v rozsahu stanovenom právnymi predpismi. Nájomca vyhlasuje, že sa prenajímateľ môže spoľahnúť na to, že neporušuje a počas trvania tejto zmluvy neporuší zákaz nelegálneho zamestnávania, a prenajímateľ sa na toto vyhlásenie nájomcu spolieha. Nájomca sa zaväzuje nahradiť prenajímateľovi všetku škodu, ktorá by mohla vzniknúť prenajímateľovi tým, že prenajímateľ príjme od nájomcu prácu alebo službu podľa tejto zmluvy, ktorú mu nájomca poskytne prostredníctvom fyzickej osoby, ktorú nelegálne zamestnáva alebo zamestná. Za škodu sa na účely tohto ustanovenia považujú aj pokuty, ktoré bude musieť prenajímateľ zaplatiť za porušenie zákazu prijať prácu alebo službu, ktorú mu na základe tejto zmluvy dodá alebo poskytne nájomca prostredníctvom fyzickej osoby, ktorú nelegálne zamestnáva alebo zamestná. Porušenie podľa tohto odseku zo strany nájomcu je podstatné porušenie tejto zmluvy.

